text: Skattefolk truet med bål og brand
  04 februar 2013 kl. 12.13
  En autoforhandler i Tønder skattecenters område er blevet idømt 30 dages ubetinget fængsel, fordi han truede med at brænde sin virksomhed af, mens medarbejdere fra Skat sammen med en pantefoged var på besøg.
  Medarbejderne fra Skat tjekkede autoforhandlerens regnskaber, og de ville gøre udlæg i nogle biler for at sikre forhandlerens gæld til det offentlige.
  - Forhandleren nægtede at udlevere registreringsattesterne på bilerne. Skats medarbejdere insisterede, og det fik autoforhandleren til at hentede brændbar væske, som han hældte ud over kontorerne, hvorefter han truede med at brænde det hele af, fortæller afdelingsleder Olaf Lagoni, Skat i Tønder.
  Medarbejderne fra Skat og pantefogeden flygtede ud af lokalet og tilkaldte politi og brandvæsen.
  Autoforhandleren er både i by- og landsret idømt fængselsstraffen for at true embedsmændene.
  Skat lægger vægt på dommen, da den kan virke forebyggende.
  - Vi er glade for at både by- og landsretten klart tilkendegiver, at medarbejderne hos Skat skal have lov til at passe deres arbejde uden at bliver udsat for overgreb, siger Olaf Lagoni.
  